J. Jasovský, predseda Najvyššieho kontrolného úradu SR: (2006-04-19):
V roku 2005 sme vykonali celkom 66 kontrolných akcií. Na prvý pohľad malé číslo, ale chcem poznamenať, že sme skontrolovali viac ako 400 subjektov, to znamená zhruba dva kontrolované subjekty v priebehu jedného pracovného dňa. Chcem povedať, že sme zistili okolo šesťtisíc pochybení, prakticky sto všeobecne záväzných právnych predpisov alebo v rôznych podzákonných normách alebo vo vykonávacích predpisoch. Chcem povedať ešte niekoľko slov k tomu, čo sme robili v minulom roku. Vykonali sme stanovisko k návrhu štátneho záverečného účtu za rok 2004, predložili sme parlamentu stanovisko Najvyššieho kontrolného úradu k návrhu štátneho rozpočtu na rok 2006, predložili sme v parlamente správu o výsledkoch kontrolnej činnosti za rok 2004 a pripravili sme audítora pre Národnú banku. V roku 2005 sme sa orientovali aj na kontakty s verejnosťou, uskutočnili sme niekoľko dní otvorených dverí tu, na ústredí v Bratislave, ako aj na expozitúre v Banskej Bystrici a v Košiciach, v čom budeme ďalej pokračovať. Rozpočet Najvyššieho kontrolného úradu dodržal všetky záväzné ukazovatele, ktoré sú stanovené zákonom o štátnom rozpočte. V súlade s medzinárodnými audítorskými štandardami sme vykonali aj vnútorný audit nášho úradu. Takisto v súlade s medzinárodnými zmluvami a zákonom o NKÚ sme plnili úrad ako člen medzinárodných organizácií všetky úlohy, ktoré pre nás vyplývajú z členstva v medzinárodných organizáciách, a chcem sa tiež pochváliť, že sme obsadili funkciu vnútorného audítora európskej organizácie, európskeho združenia kontrolórskej organizácie EUROSAI, ktorú budeme vykonávať až do roku 2008. Stretli sme sa na pravidelných stretnutiach na schôdzke prezidentov kontrolných inštitúcií V4 plus Slovinska a Rakúska. Limit zamestnancov Najvyššieho kontrolného úradu bol dodržaný. Chcem poznamenať, začiatkom septembra začala fungovať nová organizačná štruktúra, keď z pôvodných 49 miest predstavených je dnes vytvorených len 14 funkčných miest, to znamená, štruktúra je značne jednoduchšia a prehľadnejšia. Domnievam sa, že aj rýchlejšia vo vykonávaní kontrolnej činnosti. Zmenili sme odmeňovanie pracovníkov podľa množstva, kvality, nebolo to jednoduché, ale osobne ma to veľmi teší, že sa pomaličky začína tento proces dostávať do povedomia pracovníkov Najvyššieho kontrolného úradu. Robili sme teda v roku 2005 našu kontrolnú činnosť v zmysle vymedzených kompetencií, v zmysle plánu kontrolnej činnosti, venovali sme sa prispôsobovaniu a aplikácií medzinárodných štandardov kontrolnej činnosti a tak ďalej a tak ďalej. Dámy a páni, mohol by som hovoriť skutočne toho veľmi veľa. Snáď len poznamenám, že v súvislosti so zmenou štruktúry došlo aj k zmene a k zrýchleniu vykonávania kontrolórskej činnosti, náš odhad je okolo 30 %. Pripravili sme nové expozitúry, ktoré budú súvisieť s predpokladaným schváleným zákonom v Národnej rade, k novele zákona č. 39. Možno nám pribudne viac ako 3 000 subjektov, u ktorých budeme musieť vykonávať kontrolu. Chcem však poznamenať, že máme už mnohé stretnutia s kontrolórmi vyšších územných celkov a s kontrolórmi ZMOS tak, aby sme kontrolórsku činnosť orientovali v rámci Slovenska jedným smerom, pretože NKÚ má ambíciu nie byť len kontrolórom ako takým, ale byť skôr audítorom a poradcom. Dámy a páni, hovoriť by som mohol dlhšie, ale ďakujem vám za pozornosť.